REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/249-18

25. oktobar 2018. godine

B e o g r a d

Z A P I S N I K

PETE SEDNICE ODBORA ZA PRAVA DETETA

ODRŽANE 23. OKTOBRA 2018. GODINE

Sednica je počela u 13,35 časova.

Sednici su prisustvovali članovi Odbora: Nada Lazić, zamenik predsednika Odbora, Veroljub Arsić, potpredsednik Narodne skupštine, prof. dr Vladimir Marinković, potpredsednik Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Jelena Mijatović, Sandra Božić, dr Danijela Stojadinović, Elvira Kovač, Milena Ćorilić, Nataša Mihailović Vacić, dr Sanda Rašković Ivić i Marko Đurišić.

Sednici Odbora su prisustvovali zamenici odsutnih članova Odbora: dr Radoslav Jović (Dubravka Filipovski, član), Milija Miletić (Ana Karadžić, član) i Enis Imamović (Nataša Mićić, član).

Sednici Odbora nisu prisustvovali Maja Gojković, predsednik Odbora, Đorđe Milićević, Gordana Čomić i Vjerica Radeta, potpredsednici Narodne skupštine, kao ni sledeći članovi Odbora Nataša Sp. Jovanović, Marija Jevđić, prof. dr Dragoljub Mićunović, Srđan Nogo, dr Ana Stevanović niti njihovi zamenici.

Sednici su prisustvovali prof. dr Slavica Đukić Dejanović, ministar bez portfelja zadužena za demografiju i populacionu politiku i predsednik Saveta za prava deteta Vlade Republike Srbije, kao i Stana Božović, državni sekretar u Ministarstvu za rad, zapošljavanje, boračka i socijalna pitanja. Takođe, sednici su prisustvovali Maja Đorđević i Tina Aničić, savetnici u kabinetu ministra bez portfelja zaduženog za demografiju i populacionu politiku, kao i Danijela Čukić, samostalni savetnik u Ministarstvu za rad, zapošljavanje, boračka i socijalna pitanja - Sektor za brigu o porodici i socijalnu zaštitu i Dragan Knežević, samostalni savetnik u Ministarstvu za rad, zapošljavanje, boračka i socijalna pitanja - Sektor za antidiskriminacionu politiku i unapređenje rodne ravnopravnosti.

Na predlog predsednika Odbora, jednoglasno (14 „za“) je usvojen sledeći:

D n e v n i r e d

1. Razmatranje Izveštaja o radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-1185/18 od 11. maja 2018. godine).

Pre prelaska na rad po utvrđenom dnevnom redu, Odbor je jednoglasno (14 „za“) i bez primedbi usvojio zapisnik Četvrte sednice Odbora, održane 9. oktobra 2018. godine.

**Prva tačka dnevnog reda – Razmatranje Izveštaja o radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-1185/18 od 11. maja 2018. godine)**

Pre prelaska na rad po dnevnom redu predsedavajući sednice Nada Lazić, zamenik predsednika Odbora je obavestila prisutne da je Ministarstvo za rad, zapošljavanje, boračka i socijalna pitanja dostavilo Odboru Izveštaj o radu Saveta za prava deteta Vlade Republike Srbije, a u skladu sa tačkom 4. Odluke o obrazovanju Saveta za prava deteta koja predviđa da Savet dostavlja Izveštaj o radu nadležnom odboru i Vladi najmanje dva puta godišnje. Takođe je istakla da je ovo prvi put, u ovom Sazivu Narodne skupštine, da Savet za prava deteta dostavlja Izveštaj o svom radu Odboru za prava deteta, kao i to da Ministarstvo za rad, zapošljavanje, boračka i socijalna pitanja pruža stručnu i administrativno-tehničku podršku radu Saveta, dok je predsednik Saveta prof. dr Slavica Đukić Dejanović. Podsetila je članove i zamenike članova Odbora da im je Izveštaj dostavljen putem elektronske pošte (19. oktobar 2018. godine) i u štampanom obliku (19. oktobar 2018. godine) podeljen po poslaničkim grupama, i da su imali prilike da se sa sadržinom blagovremeno upoznaju.

Uvodno predstavljanje Izveštaja podnele su prof. dr Slavica Đukić Dejanović, ministar bez portfelja i Stana Božović, državni sekretar. Naime, polazeći od tačke 4. Odluke o obrazovanju Saveta za prava deteta Vlade Republike Srbije koja definiše da Savet dostavlja izveštaj o svom radu nadležnom odboru Narodne skupštine, ukratko su predstavile aktivnosti dosadašnjeg rada Saveta za prava deteta.

U diskusiji su učestvovali članovi i zamenici članova Odbora: Nada Lazić, Milanka Jevtović Vukojičić, Milija Miletić, dr Sanda Rašković Ivić, Marko Đurišić, Radoslav Jović, kao i prof. dr Slavica Đukić Dejanović, ministar bez portfelja, Stana Božović, dražavni sekretar i Danijela Čukić, samostalni savetnik u Ministarstvu za rad, zapošljavanje, boračka i socijalna pitanja - Sektor za brigu o porodici i socijalnu zaštitu.

Tokom diskusije članovi i zamenici članova Odbora su izrazili zadovoljstvo podnetim Izveštajem, a pohvalili su i aktivnosti koje Savet za prava deteta obavlja u svom radu, a sve u cilju zaštite najboljeg interesa dece i stvaranju uslova za podsticajni, bezbedniji i sigurniji život svakog deteta u Republici Srbiji. Posebno su pohvalili i podržali izradu Nacionalnog plana akcije za decu (NPA), kao i izradu Nacrta strategije za prevenciju i zaštitu dece od nasilja 2018. do 2022. godine, a u cilju da demografska slika u Republici Srbiji bude bolja, sa posebnim osvrtom na demografsku politiku dece, kao najvažniji fokus u Republici Srbiji. Polazeći od Nacionalnog plana akcije za decu (NPA) i Nacrta strategije za prevenciju i zaštitu dece od nasilja 2018. do 2022. godine, diskutovalo se o tome kada se očekuje njihovo konačno donošenje, zatim o njihovim razlikama, kao i o tome da li će za njihovo sprovođenje biti predviđena sredstava u budžetu za 2019. godinu i da li su u njima obuhvaćena i deca sa autizmom. Takođe, tokom diskusije izneto je pozitivno mišljenje zbog uspostavljanja kancelarije, jedinice ili tima za podršku rada Saveta za prava deteta, uz dozvolu Ministarstva finansija za zapošljavanje dvoje ili troje državnih službenika koji bi pri Ministrastvu za rad, zapošljavanje, boračka i socijalna pitanja činili tim ili posebnu organizacionu jedinicu, odnosno predloženo je, da se za tako nešto važno, eventualno predvide budžetska sredstva za 2019. godinu, ako već nisu predviđena, a sve u cilju da Savet za prava deteta efikasnije i bolje radi svoj posao.

U toku diskusije ukazana je potreba da Republika Srbija odnosno Ministarstvo za rad, zapošljavanje, boračka i socijalna pitanja, kao i Savet za prava deteta Vlade Republike Srbije još više pažnje posvete kategoriji dece koja su rođena i žive na selu odnosno deca koja žive u razvijenim i nerazvijenim seoskim sredinama, uz mišljenje da je potrebno nastojati da se smanji jaz kvaliteta života dece između sela i grada. Izneto je i mišljenje da bi bilo dobro da u narednom Izveštaju o radu Saveta za prava deteta budu predstavljeni konkretni podaci sa brojevima, odnosno iznet je, u tom smislu, predlog da Izveštaj u narednom periodu bude detaljniji, pa s tim u vezi otvorila se diskusija o tom koliko dece, mlađe od 14 godina, ima u Republici Srbiji, zatim koje su to grupe ugrožene dece kod nas, kao i da li se eventualno razmišlja da se menja zakonski okvir za ubice dece u Republici Srbiji.

Prof. dr Slavica Đukić Dejanović, ministar bez portfelja, Stana Božović, državni sekretar, kao i Danijela Čukić, samostalni savetnik u Ministarstvu su tokom diskusije dale odgovore na postavljena pitanja i obrazložile pojedine delove iz Izveštaja, uz pojašnjenje i iznete primere iz prakse.

Na kraju diskusije, a na predlog zamenika predsednika, Odbor za prava deteta je jednoglasno (13 „za“) prihvatio Izveštajo radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-1185/18 od 11. maja 2018. godine). Zamenik predsednika je obavestila da će Odbor, u skladu sa čl. 67. i 229. Poslovnika Narodne skupštine, izvestiti Narodnu skupštinu o prihvatanju Izveštajo radu Saveta za prava deteta Vlade Republike Srbije, i kao informisanje biće dalje dostavljeno narodnim poslanicima sa ostalim pregledima akata.

Sednica je završena u 14,45 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA ZAMENIK PREDSEDNIKA ODBORA

Jelena Đorić Nada Lazić